**Қазақ тіліндегі тұрлаулы мүшелерді оқыту әдістемесі**

Оқушы жүрегіне жол тауып, оның білімге деген құштарлығын арттырып, өзін өзі тәрбиелеуін ғылыми деңгейде ұйымдастыру үшін, әр оқушының дара ерекшеліктерін ескеріп, білім алуға қабілетін зерттей отырып, тұлғаның ашылуына жол көрсететін ұстаз. Ұстаз өзінің құзырлығының деңгейін бағытты жетілдіріп, ой, іс бірлігін қатар дамыту қажет. «Еліміздің ертеңі бүгінгі жас ұрпақ қолында, ал жас ұрпақтың тағдыры ұстаздардың қолында» - деген Елбасы Н.Ә.Назарбаев. Қазіргі таңда оқушыларды заманауи оқыту үшін барлық жағдай жасалған. Соларды тиімді пайдаланып оқушылардың білім деңгейін көтеру керек. Өз тәжірибемде бір байқаған мәселе, бүгінгі таңда көптеген оқушылар тұрлаулы мүшелер мен тұрлаусыз мүшелердің қазақ тілінде алатын орнын, атқаратын қызметін аса ажырата алмайды. Ал сөйлем мүшелерін ажырата алмау бұл ертеңгі күнде үлкен мәселеге айналмақ. Яғни, ұстаздардың тұрлаулы мүшелерді оқыту әдісіне көп назар салғанын қалар едім.

Жалпы, сөйлем синтаксисі, оның ішінде, сөйлем мүшелерінің зерттелуі 1935-1940 жылдар арасында жақсы қолға алынды. Ол кезде сөйлем мүшелері туралы А.Байтұрсынов, Қ. Жұбанов, Х. Басымов, І. Бәйтенов, С. Аманжолов, М.Балақаев, Ә. Ермеков сынды ғалымдар көп еңбек сіңірді. Олардың арасында да сөйлем мүшелері, сөйлем түрлері туралы әр түрлі көзқарастар, талас пікірлер болды.

Тұрлаулы мүшелер туралы сөз қозғамастан бұрын олардың сөйлемде атқарар жүгін айқындап алған жөн. Бұл – аса күрделі де маңызды мәселе. Мәселеге осы тұрғыдан келу зерттеу объектісінің қаншалықты маңыздылығын көрсетіп қана қоймайды, тіл білімінде әлі де болса шешімін таппай жүрген мәселе төңірегінде теориялық нақты тұжырым жасауға жетелейді.

Қазақ тілін оқыту методикасы мен қазақ тілінде дыбыс негізінде сауаттандыру әдісінің негізгі іргетасын қалаушы – А. Байтұрсынов 1992 жылы жарық көрген «Тіл тағылымы» атты еңбегінде сөйлем мүшелерін тұрлаулы және тұрлаусыз деп екіге бөлген.

Ғалымның сөйлем мүшелеріне қатысты көзқарасында қызықты жайлар ұшырасады. Айталық, «Асыл тастан, бала жастан» деген мысалда шығады сөзінің «Баланы жастан, қатынды бастан» мысалындағы үйрен немесе үйрет сөздерінің, «Жығылған күреске тоймас», «Аузы күйген үріп ішеді» мысалында болуға тиісті адам сөзінің түсіп қалғандығын ескертеді де, мәтіннен түсіп қалған сөздерді тұрлаусыз мүшелер деп санайды. Сөйлемнің тұрлаулы мүшелері екеу деп көрсетеді. Олар: 1) бас мүше, 2) баяншы мүше.

Осы еңбектің тағы бір жерінде ғалым А.Байтұрсынов ойын былай өрбітеді: «Бас мүше дейміз – сөйлем ішінде сөздер байланатын қазық сөзін, сөйлем иесін. Ол қазық сөз болатын қандай сөз? Сөйлегенде бір нәрсе туралы сырын-сипатын, жайын, амалын, болмысын сөйлейміз. Сөйлем ішінде сол нәрсенің атын көрсететін сөз бас мүше болады. Ол нәрсенің сырын-сипатын, жайын, амалын, болмысын айтып баяндайтын сөз баяншы мүше болады» [1,265].

Президентіміз Нұрсұлтан Әбішұлы Назарбаев 12 жылдық білім беру мәселесіне байланысты жолдауында: «XXI ғасырда білімді дамыта алмаған мемлекет тоқырауға ұшырайтыны сөзсіз... барлық нәрсе мектептен басталады. Сондықтан 2008 жылдан бастап, біз 12 жылдық жалпы орта білім беруге көшіп, мұғалімдердің кәсіби деңгейін, оқулықтар мен оқыту бағдарламаларының сапасын көтеруіміз қажет» деген [28,19]. Демек біз, болашақ ұстаздар, оқушылардың терең әрі сапалы білім алуына жауаптымыз. Ол үшін сабақты тиімді әрі түсінікті етіп жеткізу үшін оқыту технологияларын барынша пайдалануымыз керек.

Қазақ тілін оқыту әдістемесі педагогика ғылымының бір саласы болып табылады. Ол өз алдына дербес ғылым. Өйткені оның өзіндік зерттейтін нысаны, мазмұны, зерттеу әдістері мен тәсілдері бар.

Қазақ тілін оқыту әдістемесінің зерттейтіні оның оқыту жолдары мен жағдайлары туралы заңдылықтар. Бұл заңдылықтар педагогика, психология және лингвистика ғылымдарының негізінде жинақталған практикалық тәжірибе мен бұрыннан қалыптасқан теориялық қағидалардан, тұжырымдардан шығарылады. Егер нақтылап айтсақ, оқыту әдістемесі мына мәселелерді зерттейді: 1) мақсаттары (не үшін оқыту керек?); 2) мазмұны (нені оқыту керек?); 3) ұйымдастырылуы (қалай оқыту керек?); 4) құралдары (ненің көмегімен оқыту керек?); 5) оқыту кезінде оқушылардың білімді меңгеру деңгейі, ақыл-ойының дамуы мен тәрбиеленуі арасындағы ұштастық мәселелері. Бұл проблемаларды шешу мектепте тәрбие мен білім берудің жалпы мақсаттарын белгілейді.

Қазақ тілін оқыту мақсаттары үш топқа біріктіріледі.

1. Білім беру мақсаттары: оқушыларға ана тілі туралы ғылымның негіздерін беру; тілдің қоғам өміріндегі маңызын аша көрсетіп, оны меңгерудің өндірісте, қоғам өмірінде аса қажетті екендігін түсіндіру; оқушының ана тілінен жақсы білім алуына мүмкіндік туғызу; тілдің қатынас құралы екендігіне көздерін жеткізу; түрлі әдіс-тәсілдер арқылы оқушылардың ауызша, жазбаша тілдерін дамытып, онымен қаруландыру; оқушылардың тіл мәдениетін қалыптастыру; өздігінен сөйлей, жаза білуге жол ашу.

2. Тәрбиелік мақсаттар: оқушылардың тілдік құбылысқа көзқарасын қалыптастыру; тілдің адам қоғамымен бірге жасасып, өмір сүретінін, қоғам үшін қажетті қарым-қатынас құралы болатындығын түсіндіру; тілдің жан-жақты дамуына жасалып отырған жағдай қазақ тіліне мемлекеттік дәреже беру актісімен дәлелденіп, оқушылардың сенімін арттыру, көздерін жеткізу; оқушылардың салт-дәстүр сезімдерін қалыптастыру, қазақ тілі сабақтарында еңбек тәрбиесін уағыздап, еңбек ардагерлері жайындағы мағлұматтар арқылы еңбекке баулу.

3. Оқушылардың танымдық қабілеттерін дамыту: ана тіліне деген қызығушылықты арттыру; оқушылардың байқағыштық, елес-болжамдық, ес, ойлау, сөйлеу қабілеттерінің дамуына жол ашу; оқушылардың тілдік проблеманы өздері шеше алатындай дәрежеде үйрету; тіл фактілеріне, құбылыстарына жан-жақты, жинақты түрде қарау қабілетін, өз бетімен тіл фактілерін талдау іскерлігін қалыптастыру.

Қандай адамды толық сауатты дейміз? Тілдің өзі мен оның грамматикалық құрылысы туралы білімдердің белгілі бір жиынтығын меңгерген адамды; ана тілінің барлық мүмкіндіктерін пайдалана алатындай болып қаруланған адамды; әдеби тілмен дұрыс сөйлеудің, мәнерлеп оқудың дағдысын игерген, грамматикалық және стилистикалық тұрғыда ауызша, жазбаша тіл ұстартуды жақсы игерген адамды толық сауатты адам деп есептейміз. Қазақ тілін оқыту міндеттерін мектептің ойдағыдай жүзеге асыру жағдайлары, қазақ тілін оқытудың қиын да күрделі міндеттерін шешу мына сияқты шарттарға (мектептің жалпы материалдық базасынан басқа) тікелей байланысты: бір жағынан мұғалімнің теориялық және практикалық даярлығы дәрежесіне, тәжірибесіне, екінші жағынан мұғалімнің қолында қазақ тілін оқытуды жақсы жолға қою үшін қажетті құралдардың болуына байланысты. Мұндай құралдардың қатарына мыналар жатады: а) бағдарламалар - оқылатын материалдың мазмұны мен көлемін анықтайды, материалды сынып-сыныпқа бөлуді реттейді; ә) оқулықтар мен оқу құралдары (көрнекі құралдар) - мұғалімнің жәрдемімен оқушылар сыныпта пайдаланады, өздігінен жұмыс істеу үшін сабақта және үйде пайдаланады; б) ғылыми талданған мектептің, үздік тәжірибесін ескеріп жасалған оқыту әдістемесі.

Жоғары сынып оқушылары қай мүшелердің тұрлаулы, тұрлаусыз болып есептелетінін бастауыш сыныптардан-ақ біліп келеді. Ал сол мүшелердің неге тұрлаулы, тұрлаусыз мүшелер деп аталатынын, олардың қандай өзіндік белгілері барын білмейді. Жоғары сынып мұғалімінің басты міндеті – осы мәселелерге арнайы да тереңірек тоқталу, бұлар жайындағы тіліміздегі заңдылықтарды таныту. Бұл үшін төмендегі жұмыстарды іске асыру керек:

1. Оқушылардың дәптеріне мына тәрізді сөйлемдер жазғызып, оларға синтаксистік талдау жасату: Дала. Егін даласы. Егін даласы рақат құшағында.(Ә.Ә.) Жер сіреу қар.Ызбарланып аспанның ажары бір кірмейді. (Ж.Айм.) Өлке бойындағы қалың тал мен әредік қамыс ақырын қозғалып сыбырлайды. (С.Сейф.)Осы сөйлемдердің бастауыш, баяндауышын алып тастап оқыту. (Мұндай жағдайда олардың сөйлем болатын, болмайтынын оқушыларға байқату).
2. Берілген сөйлемдерде не бастауышты, не баяндауышты қалдырып оқыту. (Ондай жағдайда сөйлемдер сөйлемдік дәрежесін сақтай алатынын сақтай алмайтынын байқату).
3. Сөйлемде толықтауыш, анықтауыш, пысықтауыштар бастауыш пен баяндауыштай негізгі қызмет атқара алмайтынын, тек солар үшін қолданылатынын жоғарыдағы мысалдарды талдай отырып дәлелдеу.
4. Атқаратын қызметі мен мағынасына қарай бастауыш пен баяндауыштың сөйлемнің тұрлаулы мүшелері деп, толықтауыш, анықтауыш, пысықтауыштардың тұрлаусыз мүшелер деп аталатынын түсіндіру.

Мұғалім түсінігінің төмендегі мазмұнда болуы жеткілікті:

Сөйлемдегі ой әр уақытта бастауыш пен баяндауыш арқылы білінеді. Бастауыш пен баяндауыш – сөйлемдегі ойдың ұйытқысы, таянышы, тірегі. Бастауыш пен баяндауышы жоқ сөйлемдер кейде сөйлем болудан қалады. Сондықтан да сөйлем болу үшін, кем дегенде, бастауыш пен баяндауыштың біреуінің немесе екеуінің де болуы шарт.

Тұрлаулы мүшелердің өзіндік белгілері бар:

1. Тұрлаулы мүшелер өздігінен сөйлем жасайды немесе сөйлем жасауға тірек, негіз болады.
2. Сөйлемнің тұрлаулы мүшелері: бастауыш пен баяндауыш.

Оқушыларға тұрлаулы, тұрлаусыз мүшелерден берік дағды беру үшін мынадай жұмыстарды орындатқан жөн:

1. Оқушыларға тек тұрлаулы мүшелері бар сөйлемдер айтқызу, сонан соң тұрлаусыз мүшесі бар сөйлемдерді мысалға келтіру.
2. Сөйлемдегі тұрлаусыз мүшелерді алып тастап оқығанда, ол сөйлемдердің сөйлемдік дәрежені сақтай алатын-алмайтынын атқызу.
3. Кеспе қағаздар таратып, оларда тұрлаулы, тұрлаусыз мүшелердің бар-жоғын айтуды талап ету.
4. Оқулықта берілген жаттығуларды орындату.
5. Бір ғана тұрлаулы мүшеден жасалынған сөйлемдерді мысалға келтірту.
6. Тұрлаулы, тұрлаусыз мүшелердің өзіндік белгілері мен анықтамаларын сұрау.
7. Тыныс белгілері қойылмай, кіші әріппен басталып, бір-біріне тіркестіріле жазылған сөйлемдердің тиісті тыныс белгілерін қойғызып дұрыстап жазғызу. Әр сөйлемде неше тұрлаулы, неше тұрлаусыз мүшелерінің барын айтқызу.

Сонымен, осы жұмыстарды орындағанда, оқушылар тұрлаулы және тұрлаусыз мүшелерді саналы меңгере алады.

Ойымды қорытындылайтын болсам, тұрлаулы мүшелер-сөйлем құрауға негіз болатын предикативтік бірлік. Тұрлаулы мүшелердің сөйлем құрауда атқаратын рөлі туралы ғалымдар арасындағы пікірталас бас мүшелерінің тығыз граматикалық байланысынан туындаса керек. Бастауыш – сөйлемдегі ұйымдастырушы бас мүшенің бірі, оған баяндауыш граматикалық тұлғасы жағынан тәуелді. Алайда баяндауыштың қолданылуындағы дербестік, сөйлемдегі ойды тиянақтау мүмкіндігі – баяндауыш мүшенің сөйлемдегі доминанттық рөлін айқындайды.

Ахмет Байтұрсынұлы «...мұғалім қандай болса, мектеп һәм сондай болмақшы. Яғни, мұғалім білімді болса, ол (оқушы) мектептен көбірек білім алып шықпақшы. Солай болған соң, ең әуелі мектепке керегі – білімді, педагогика, методикадан хабардар, жақсы оқыта білетін мұғалім керек» деп тегін айтпаған. Мұғалім әрдайым ізденісте болса ғана, шәкірт жанына нұр құя алады. Сабақты тиімді жұмыс түрлерінің жан-жақты орындалуы, ойластырылуы мұғалімнің біліктілігі мен әдістемелік шеберлігіне байланысты. Мемлекеттік тілдің беделін түсірмеу – біздің қазақ тілі мамандарымыздың басты міндеті.

**Қ.Шайменов атындағы ЖББ мектебінің қазақ тілі мен әдебиеті пәнінің мұғалімі Бахриденова Зарина Серікжанқызы**